**Παγκόσμια Ημέρα της Γυναίκας 2020: Χρόνια Πολλά!**

Η 8η Μαρτίου είναι η ημέρα αφιερωμένη σε όλες τις γυναίκες του κόσμου και από το 1975, μετά την υιοθέτησή της από τα [**Ηνωμένα Έθνη**](https://www.un.org/en/chronicle/article/brief-survey-womens-rights), αποτελεί επισήμως την «**Παγκόσμια Ημέρα της Γυναίκας**» (στα αγγλικά, «International Women’s Day» ή με το ακρωνύμιο «[IWD](https://twitter.com/womensday)»).

Η «Παγκόσμια Ημέρα της Γυναίκας» είναι μια ιδιαίτερη [ημέρα](https://www.internationalwomensday.com/)αφιερωμένη σε όλες τις γυναίκες του κόσμου, ανεξαρτήτου ηλικίας, φύλου, θρησκείας και εθνότητας, που προωθεί τα δικαιώματα των γυναικών και ταυτόχρονα υποστηρίζει την ιστορική μνήμη των αγώνων του διεθνούς κινήματος των γυναικών για την ισότητα των δυο φύλων.

Tα Ηνωμένα Έθνη ενέκριναν τον εορτασμό της «Διεθνούς Ημέρας της Γυναίκας» το 1975 και ξεκίνησαν να προωθούν τις εκδηλώσεις σε όλο τον κόσμο, με πρωτοβουλίες και ενέργειες υπό την αιγίδα του [ΟΗΕ](https://www.unwomen.org/en/news/in-focus/international-womens-day). Δυο χρόνια αργότερα, το 1977, η Γενική Συνέλευση των Ηνωμένων Εθνών προσκάλεσε τις χώρες μέλη της να διακηρύξουν την 8η Μαρτίου ως την επίσημη «**Ημέρα για τα δικαιώματα των γυναικών και την παγκόσμια ειρήνη**», προσθέτοντας τον χαρακτηρισμό «των Ηνωμένων Εθνών», στην διεξαγωγή κάθε εκδήλωσης για την «Διεθνή Ημέρα της Γυναίκας».